Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 102/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Asparago di Badoere«

EU-nr.: PGI-IT-0495-AM01 — 25.11.2019

BOB ( ) BGB (X)

1. Ansøgende sammenslutning og legitim interesse

Consorzio dell' Asparago di Badoere [Sammenslutning: »Asparago di Badoere«]

Registreret hovedkontor: Municipio di Morgano, Piazza Indipendenza, 2

31050 Badoere di Morgano (TV), Italien, tlf. +39 3282143228.

E-mailadresse: info@asparagodibadoere.it

www.asparagodibadoere.it

Sammenslutningen »Asparago di Badoere« er berettiget til at indsende en ansøgning om ændring i henhold til artikel 13, stk. 1, i dekret nr. 12511 af 14. oktober 2013 udstedt af det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☒ Mærkning

☒ Andet: redaktionelle ændringer, overensstemmelseskontrol, opdatering af henvisningerne til lovgivningen

4. Type ændring

☒ Ændring — der ikke kan betegnes som værende af mindre omfang, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som værende af mindre omfang, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

1. Artikel 2 i den nuværende varespecifikation »»Asparago di Badoere« er rodskud af asparges fra planter af Liliaceae-familien, slægten Asparagus, arten Officianalis (hvide sorter »Dariana«, »Thielim«, »Zeno«, »Avalim« eller »Grolim« eller grønne sorter »Eros«, »Thielim«, »Grolim«, »Dariana« eller »Avalim«).« er ændret og udvidet til følgende ordlyd: »»Asparago di Badoere« er rodskud af asparges fra planter af Liliaceae-familien, slægten Asparagus, arten Officianalis (hvide sorter »Thielim«, »Zeno«, »Grolim«, »Cumulus«, »Darzilla«, »Hercolim«, »Marco«, »Vittorio« eller »Giove« eller grønne sorter »Eros«, »Thielim«, »Grolim«, »Cumulus«, »Magnus«, »Giove« eller »Vittorio«). Andre sorter (kultivarer) stammende fra forskning i sorter kan anvendes, forudsat at der foreligger forsøgs- og bibliografisk dokumentation for, at produktionsmetoden samt egenskaberne for den beskyttede geografiske betegnelse »Asparago di Badoere« er opfyldt. Italiens ministerium for landbrug, fødevarer og skovbrug skal underrettes, før sådanne kultivarer anvendes til produktion af asparges med »Asparago di Badoere« BGB.« Punkt 4.2. i resuméet: »»Asparago di Badoere« er rodskud af asparges fra planter af Liliaceae-familien, slægten Asparagus, arten Officianalis (hvide sorter »Dariana«, »Thielim«, »Zeno«, »Avalim« eller »Grolim« eller grønne sorter »Eros«, »Thielim«, »Grolim« eller »Dariana«).« er ændret til: »»Asparago di Badoere« er rodskud af asparges fra planter af Liliaceae-familien, slægten Asparagus, arten Officianalis (hvide sorter »Thielim«, »Zeno«, »Grolim«, »Cumulus«, »Darzilla«, »Hercolim«, »Marco«, »Vittorio« eller »Giove« eller grønne sorter »Eros«, »Thielim«, »Grolim«, »Cumulus«, »Magnus«, »Giove« eller »Vittorio«). Andre sorter (kultivarer) stammende fra forskning i sorter kan anvendes, forudsat at der foreligger forsøgs- og bibliografisk dokumentation for, at produktionsmetoden samt egenskaberne for den beskyttede geografiske betegnelse »Asparago di Badoere« er opfyldt. Italiens ministerium for landbrug, fødevarer og skovbrug skal underrettes, før sådanne kultivarer anvendes til produktion af asparges med »Asparago di Badoere« BGB.« Listen over sorter, der må anvendes til produktion af »Asparago di Badoere« er blevet ajourført. Sorter, der ikke længere anvendes, fordi de er vanskelige at skaffe eller med tiden er blevet agronomisk forældede, er blevet slettet. Der er blevet tilføjet nye sorter, der opfylder kravene til egenskaber for »Asparago di Badoere«, og som samtidig giver bedre udbytte, i højere grad udvikler produktets kendetegn, er mere resistente over for sygdomme og kræver mindre gødning og behandling med plantebeskyttelsesmidler, og dermed giver fordele for forbrugerne, miljøet og den lokale biodiversitet. Teksten giver endvidere nu også mulighed for at anvende nye kultivarer, forudsat at der foreligger forsøgs- og bibliografisk dokumentation for, at de kendetegn, der er anført i varespecifikationen for »Asparago di Badoere« BGB, er opfyldt, og Italiens ministerium for landbrug, fødevarer og skovbrug er blevet behørigt underrettet. Dermed får landbrugerne mulighed for at anvende nye sorter, der kommer på markedet, og samtidig sikre, at de fastlagte produktegenskaber er opfyldt. Denne ændring berører også punkt 3.2 i enhedsdokumentet.

2. I afsnittet vedrørende varespecifikationen for hvide »Asparago di Badoere« BGB er følgende blevet tilføjet efter beskrivelsen af klasse I: »Klasse II Form: helt aspargesskud med top, som kan være let ujævn. Farve: hvid (eventuelt med antydning af rosa). Smag: sød, ikke sur eller salt. Sprød og ikke træet med en let aroma af friske bælgplanter og moden hvede og en næsten umærkelig snert af bitterhed. Diameter: 8-30 mm — alle asparges i et bundt eller en pakning skal være ensartede. Længde: op til 22 cm — alle asparges i et bundt eller en pakning skal være ensartede. Asparges i klasse II må kun bruges i fødevareforarbejdningsindustrien.« Varespecifikationen omfatter nu en klasse II, som omfatter alle aspargesskud, der ikke kan høre under klasse »Ekstra« eller klasse I, på grund af afvigelser i form og/eller mål, men som stadig har de krævede organoleptiske kendetegn, fordi de er dyrket i den samme jord og under de samme klimaforhold med de samme dyrkningsteknikker. Den nye klasse II opfylder den konkrete efterspørgsel i markedssegmentet, der anvender produktet som halvfabrikata, og er derfor udelukkende forbeholdt forarbejdningsindustrien. Denne ændring vedrører punkt 4.2 i resuméet og punkt 3.2 i enhedsdokumentet.

3. I afsnittet vedrørende varespecifikationen for grønne »Asparago di Badoere« BGB er følgende blevet tilføjet efter beskrivelsen af klasse I: »Klasse II Form: helt aspargesskud med let ujævn top. Farve: grøn (eventuelt med antydning af lilla). Diameter: 8-30 mm — alle asparges i et bundt eller en pakning skal være ensartede. Længde: op til 27 cm — alle asparges i et bundt eller en pakning skal være ensartede. Asparges i klasse II må kun bruges i fødevareforarbejdningsindustrien.« Begrundelsen for ændringen er den samme som for hvide »Asparago di Badoere« BGB under ovenstående punkt 2. Denne ændring vedrører punkt 4.2 i resuméet og punkt 3.2 i enhedsdokumentet.

4. Følgende sætning: »Den maksimalt accepterede afvigelse fra kravene for de forskellige ovenfor beskrevne klasser er 3 % for hver type.« er ændret til: »Den maksimalt accepterede afvigelse fra de ovenfor beskrevne krav til længde og diameter for de forskellige klasser er 3 % af vægten.« Dette er en redaktionel ændring, der skal gøre varespecifikationen mere klar ved at præcisere, hvordan afvigelsen beregnes, og hvilke parametre den gælder for. Denne ændring vedrører punkt 4.2 i resuméet og punkt 3.2 i enhedsdokumentet.

Produktionsmetode

Artikel 5 i den nuværende varespecifikation

5. Følgende sætninger i slutningen af artikel 5: »Efter etableringsperioden skal »Asparago di Badoere« høstes hvert år mellem 1. februar og 31. maj. Det maksimale udbytte pr. hektar efter rensning må ikke overstige 7 000 kg.« er ændret til: »Efter etableringsperioden skal »Asparago di Badoere« høstes hvert år mellem 1. februar og 30. juni. Det maksimale udbytte pr. hektar efter rensning må ikke overstige 10 000 kg for de tre klasser tilsammen (»Ekstra«, I og II).« Slutdato for høsten er ændret til 30. juni. Som følge af klimaforandringerne gennem de seneste år og de sent spirende sorter kan samme høstudbytte og kvalitetsstandarder for »Asparago di Badoere« BGB nu opnås i mindst 30 dage efter den 31. maj. Det maksimale høstudbytte pr. hektar er øget fra 7 000 kg til 10 000 kg, da nogle af de sorter, der kan anvendes til dyrkning af »Asparago di Badoere« giver højere høstudbytte og har en længere høstperiode. Denne ændring foretages ligeledes for at tage højde for den nye klasse II, som skal lægges oveni høstudbyttet for klasse »Ekstra« og klasse I. Det øgede høstudbytte pr. hektar har ingen indflydelse på produktets organoleptiske egenskaber, og de samme kvalitetsstandarder vil fortsat være gældende.

Mærkning

Artikel 8 i den nuværende varespecifikation

6. Følgende ordlyd: »Asparges, der markedsføres under navnet »Asparago di Badoere« BGB, skal pakkes på følgende måde i det produktionsområde, der er defineret i artikel 3 i denne varespecifikation: a) Hvide »Asparago di Badoere« BGB — i bundter stramt omviklet med raffiabast og med en vægt på mellem 0,7 og 1,2 kg — i pakninger, der er beregnet til levnedsmiddelbrug, med en maksimal vægt på 2,0 kg pr. pakning. b) Grønne »Asparago di Badoere« BGB — i bundter stramt omviklet med raffiabast eller elastik og med en vægt på mellem 0,5 og 1,2 kg — i pakninger, der er beregnet til levnedsmiddelbrug, med en maksimal vægt på 2,0 kg pr. pakning. Indholdet i pakningerne skal være ensartet og bestå af asparges af samme type, klasse og diameterinterval.« er ændret til: »Asparges, der markedsføres under navnet »Asparago di Badoere« BGB, skal pakkes i bundter eller pakninger, der er beregnet til levnedsmiddelbrug, i det produktionsområde, der er defineret i artikel 3 i denne varespecifikation. Hver pakning må kun indeholde asparges af samme kategori og diameterinterval.« Følgende ordlyd i punkt 4.8. i resuméet: »Asparges, der bærer betegnelsen »Asparago di Badoere« BGB, skal pakkes i bundter stramt omviklet med raffiabast eller i pakninger, der er beregnet til levnedsmiddelbrug. Indholdet i pakningerne skal være ensartet og bestå af asparges af samme type, klasse og diameterinterval.« er ændret til følgende ordlyd (den samme ordlyd er tilføjet under punkt 3.5 i enhedsdokumentet): »For at bevare de under punkt 3.2 beskrevne kvalitetsegenskaber skal asparges, der markedsføres under betegnelsen »Asparago di Badoere« BGB, være pakket i produktionsområdet i bundter eller i pakninger, der er beregnet til levnedsmiddelbrug. »Asparago di Badoere« skal pakkes i det område, der er beskrevet under punkt 4 for at muliggøre sporbarhed og kontrol og for at forhindre udvanding af kvaliteten af »Asparago di Badoere« på grund af stød eller forkert håndtering under transport af uemballerede produkter, som kan bevirke, at produktet får mørke pletter, og påvirke kvalitetsegenskaberne. Hver pakning må kun indeholde asparges af samme klasse og diameterinterval.« Denne ændring er nødvendig for at opfylde nye krav på hjemmemarkedet og de udenlandske markeder om flere forskellige emballagetyper og en større fleksibilitet med hensyn til at opfylde efterspørgslen. Markedet efterspørger enkeltpakninger: bundter eller kasser af forskellige størrelser, som er skræddersyet til forskellige kundemålgrupper. Da betegnelsen »Asparago di Badoere« dækker både hvide og grønne asparges, er det blevet klart, at begge typer asparges skal markedsføres, og det indebærer, at der skal anvendes samme pakning og emballage til begge typer, og dermed stilles der krav til ensartethed med hensyn til kategori og diameterinterval, men ikke længere type. Endelig er det tilsvarende punkt i enhedsdokumentet blevet udvidet med en begrundelse for kravet om — hvilket allerede fremgår af varespecifikationen — at produktet skal pakkes i produktionsområdet.

7. Den følgende sætning: »Handelsklassen, enten klasse »Ekstra« eller klasse I (i henhold til de betingelser, der er beskrevet i artikel 2 i nærværende varespecifikation)« er ændret til: »Handelsklassen, enten klasse »Ekstra« eller klasse I, eller klasse II efterfulgt af angivelsen »kun til forarbejdning«, i henhold til artikel 2 i nærværende varespecifikation«. Følgende ordlyd i punkt 4.8 i resuméet: »Bundter og pakninger skal mærkes med angivelsen »Asparago di Badoere« IGP [BGB] skrevet med bogstaver i ensartet størrelse og med specifik henvisning til typen af asparges (grøn eller hvid), som pakningen indeholder, (virksomheds)navn og adresse på producent og pakkevirksomhed, handelsklasse (»Ekstra« eller »I«), diameterinterval og øvrige oplysninger, der kræves i henhold til den gældende lovgivning.« er ændret til følgende ordlyd (den samme ordlyd er tilføjet under punkt 3.6 i enhedsdokumentet): »Bundter og pakninger skal mærkes med angivelsen »Asparago di Badoere« IGP [BGB] skrevet med bogstaver i ensartet størrelse og med specifik henvisning til typen af asparges (grøn, hvid eller grøn og hvid), som pakningen indeholder, (virksomheds)navn og adresse på producent og pakkevirksomhed, handelsklasse (»Ekstra«, »I«, eller »II« efterfulgt af angivelsen »kun til forarbejdning«), diameterinterval og øvrige oplysninger, der kræves i henhold til den gældende lovgivning.« Denne revision har til formål at medtage henvisninger til klasse II for begge typer »Asparago di Badoere« BGB og give mulighed for at inkludere begge typer asparges (hvid og grønne) i en pakning eller et bundt.

Andet

Redaktionelle ændringer

8. Overskriften til artikel 4 er ændret til »Bevis for oprindelse«.

9. Overskriften til artikel 5 er ændret til »Produktionsmetode«.

10. Overskriften til artikel 6 er ændret til »Miljøhensyn«.

11. Overskriften til artikel 7 er ændret til »Overensstemmelseskontrol«.

12. Overskriften til artikel 8 er ændret til »Mærkning«.

Overensstemmelseskontrol

Artikel 7 i den nuværende varespecifikation

13. Den instans, der har ansvar for at kontrollere overensstemmelsen med varespecifikationen, er i øjeblikket ikke angivet i artikel 7. Med den foreslåede ændring får artikel 7 følgende ordlyd: »Overensstemmelsen med nærværende varespecifikation kontrolleres i henhold til forordning (EU) nr. 1151/2012. Inspektionsorganet er CSQA Certificazioni S.r.l. (adresse: Thiene (VI) -I- Via San Gaetano n. 74, Italien, tlf. +39 0445313011, e-mailadresse: csqa@csqa.it, bekræftet e-mailadresse: csqa@legalmail.it).«

Ajourføring af henvisningerne til lovgivningen

14. Henvisningerne til Rådets forordning (EØF) nr. 2081/92 i artikel 1 og 7 er erstattet med henvisninger til den aktuelt gældende lovgivning.

ENHEDSDOKUMENT

»ASPARAGO DI BADOERE«

EU-nr.: PGI-IT-0495-AM01 — 25.11.2019

BOB ( ) BGB (X)

1. Betegnelse

»Asparago di Badoere«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Asparago di Badoere« er rodskud af asparges fra planter af Liliaceae-familien, slægten Asparagus, arten Officianalis (hvide sorter »Thielim«, »Zeno«, »Grolim«, »Cumulus«, »Darzilla«, »Hercolim«, »Marco«, »Vittorio« eller »Giove« eller grønne sorter »Eros«, »Thielim«, »Grolim«, »Cumulus«, »Magnus«, »Giove« eller »Vittorio«).

Andre sorter (kultivarer) stammende fra forskning i sorter kan anvendes, forudsat at der foreligger forsøgs- og bibliografisk dokumentation for, at produktionsmetoden samt egenskaberne for den beskyttede geografiske betegnelse »Asparago di Badoere« er opfyldt.

Italiens ministerium for landbrug, fødevarer og skovbrug skal underrettes, før sådanne kultivarer anvendes til produktion af asparges med »Asparago di Badoere« BGB.

Når de bringes på markedet, skal asparges af begge typer med betegnelsen »Asparago di Badoere« BGB være hele, sunde og fri for skader forårsaget af uhensigtsmæssig vask, rene, friske i udseende og farve, fri for skadegørere eller skader forårsaget af skadegørere, uden stød og pletter, fri for unormal ydre fugtighed eller fremmed lugt og/eller smag, sprøde, ikke hule og ikke skrællede. Afskæringen nederst skal være et rent snit vinkelret på stilken.

Hvide »Asparago di Badoere« BGB i klasse »Ekstra« er lige aspargesskud med tæt lukket spids. Aspargesskuddene er hvide, men kan få et let rosa skær efter pakning. De smager sødt, ikke surt eller salt, og de er sprøde og ikke træede, med et let strøg af friske bælgplanter og moden hvede og en næsten umærkelig antydning af bitterhed. Aspargesskuddene måler 12-20 mm i diameter med en maksimal forskel på 6 mm mellem den tykkeste og tyndeste asparges i et bundt eller en pakning og er 14-22 cm lange med en maksimal forskel på 1 cm mellem den korteste og længste asparges i et bundt eller en pakning.

Hvide »Asparago di Badoere« BGB i klasse I opfylder samme krav som klasse »Ekstra« med hensyn til form, farve, smag og længde, men de kan være 10-22 mm i diameter med en maksimal forskel på 8 mm mellem den tykkeste og tyndeste asparges i et bundt eller en pakning.

Hvide »Asparago di Badoere« BGB i klasse II er komplette aspargesskud med top, som kan være let ujævn. Aspargesskuddene er hvide, med et let rosa skær, måler 8-30 mm i diameter (alle asparges i et bundt eller en pakning er ensartede) og op til 22 cm lange (alle asparges i et bundt eller en pakning er ensartede).

Asparges i klasse II må kun bruges i fødevareforarbejdningsindustrien.

Grønne »Asparago di Badoere« BGB i klasse »Ekstra« er lige aspargesskud, der kan bue let i spidsen. Spidserne er tæt lukkede og skinnende mørkegrønne i farven, men kan have et lilla skær. Aspargesskuddets nederste ende (højst 5 % af den samlede længde) er grøn med et lilla til hvidt skær. Denne type asparges har en stærk, sød smag og smager ikke surt, salt eller bittert. Den er sprød og ikke træet og har en karakteristisk smag af frugt og græs. Aspargesskuddene måler 12-20 mm i diameter med en maksimal forskel på 6 mm mellem den tykkeste og tyndeste asparges i et bundt eller en pakke og er 18-27 cm lange med en maksimal forskel på 1 cm mellem den korteste og længste asparges i et bundt eller en pakke.

Grønne »Asparago di Badoere« BGB i klasse I opfylder samme krav som klasse »Ekstra« med hensyn til form, farve, smag, men de kan være 8-22 mm i diameter med en maksimal forskel på 8 mm mellem den tykkeste og tyndeste asparges i et bundt og 16-27 cm lange med en maksimal forskel på 1 cm mellem den korteste og længste asparges i et bundt.

Grønne »Asparago di Badoere« BGB i klasse II er komplette aspargesskud med top, som kan være let ujævn. Aspargesskuddene er grønne, med et violet skær, måler 8-30 mm i diameter (alle asparges i et bundt eller en pakning er ensartede) og op til 27 cm lange (alle asparges i et bundt eller en pakning er ensartede).

Asparges i klasse II må kun bruges i fødevareforarbejdningsindustrien.

Den maksimalt accepterede afvigelse fra de ovenfor beskrevne krav til længde og diameter for de forskellige klasser er 3 % af vægten.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle trin i produktionen af »Asparago di Badoere« fra dyrkning til høst finder sted i det definerede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

For at bevare de under punkt 3.2 beskrevne kvalitetsegenskaber skal asparges, der markedsføres under betegnelsen »Asparago di Badoere« BGB, være pakket i produktionsområdet i bundter eller i pakninger, der er beregnet til levnedsmiddelbrug.

»Asparago di Badoere« skal pakkes i det område, der er beskrevet under punkt 4 for at muliggøre sporbarhed og kontrol og for at forhindre udvanding af kvaliteten af »Asparago di Badoere« på grund af stød eller forkert håndtering under transport af uemballerede produkter, som kan bevirke, at produktet får mørke pletter, og påvirke kvalitetsegenskaberne.

Hver pakning må kun indeholde asparges af samme klasse og diameterinterval.

3.6. Særlige regler for mærkning af det produkt, som betegnelsen henviser til

Bundter og pakninger skal mærkes med angivelsen »Asparago di Badoere« IGP [BGB] skrevet med bogstaver i ensartet størrelse og med specifik henvisning til typen af asparges (grøn, hvid eller grøn og hvid), som pakningen indeholder, (virksomheds)navn og adresse på producent og pakkevirksomhed, handelsklasse (»Ekstra«, »I«, eller »II« efterfulgt af angivelsen »kun til forarbejdning«), diameterinterval og øvrige oplysninger, der kræves i henhold til den gældende lovgivning.

4. Kort angivelse af det geografiske områdes afgrænsning

Produktionsområdet for »Asparago di Badoere« BGB omfatter kommunerne Piombino Dese og Trebaseleghe i provinsen Padua; Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago og Zero Branco i provinsen Treviso samt Scorzè i provinsen Venedig.

5. Tilknytning til det geografiske område

Tilknytningen mellem det geografiske område og »Asparago di Badoere« er baseret på kvaliteten.

Begge typer »Asparago di Badoere« er kendetegnet ved, at de er hurtigt voksende. Dermed får aspargesskuddene særlige egenskaber, både fysisk (meget få trevler og særligt klare farver) og smagsmæssige (de særlige egenskaber beskrevet i punkt 3.2).

Kombinationen af jordbundsforhold og klimatiske forhold i produktionsområdet, som beskrives nærmere i det efterfølgende, er afgørende for at sikre kvaliteten og de unikke egenskaber, som »Asparago di Badoere« er kendt for, fordi de er forudsætninger for produktets særlige fysiske og smagsmæssige egenskaber.

Produktionsområdet for »Asparago di Badoere« er kendetegnet ved en vægtet gennemsnitstemperatur på omkring 15 °C, med temperaturudsving på op til 30 °C i løbet af året. Den gennemsnitlige årlige nedbørsmængde er på ca. 900 mm, normalt koncentreret i foråret og efteråret. Vejrforholdene bevirker, at der ikke er behov for at vande afgrøderne i høstsæsonen, og planterne udsættes ikke for vandstress. Det er en af de faktorer, der bidrager til den fremragende kvalitet, som »Asparago di Badoere« er kendetegnet ved. Desuden løber langsomt glidende floder fra kilder i karstlandskabet — floderne Sile, Zero og Dese med bifloder — gennem produktionsområdet og er grunden til, at jorden er frugtbar og giver et højt høstudbytte. Det sikrer en kraftig plantevækst, så det ikke er nødvendigt at gøde afgrøderne ud over det normale. Jorden har et lavt kvælstofindhold, og det bevirker, at aspargesskuddene vokser intakte uden synlige revner og sprækker. Jorden i produktionsområdet er løs. »Asparago di Badoere« kan kun dyrkes i dyb jordbund med en grov til middel tekstur, med ringe kalkindhold ved overfladen, som er subalkalin til neutral med hensyn til jordens pH-værdi, og som har god til middel afdræning, muligvis med aflejringer af calciumcarbonat i de dybere lag.

Venetoregionen har en årelang tradition for at dyrke asparges, som angiveligt går helt tilbage til romertiden.

Utallige historiske kilder nævner »Asparago di Badoere«, både den hvide og grønne type, som et af Venetoregionens mest eftertragtede lokale produkter. Det kan også nævnes, at Badoere har så stor betydning for aspargesdyrkningen i provinsen, at de lokale myndigheder i Morgano, som er den kommune, Badoere hører under, afholdt den første lokale aspargesfestival i 1968. Og traditionen er videreført til i dag. Aspargesdyrkning er en rodfæstet del af kulturen blandt lokalbefolkningen, og dyrkningsteknikkerne er overleveret gennem generationer. Den særlige kombination af produktionsfaktorer — herunder viden og manuelt håndværk — samt jordbunden og de klimatiske forhold i området giver et produkt, der skiller sig klart ud fra resten af sektoren. Produktet distribueres bredt og er velkendt som følge af en række markedsføringskampagner, og det styrker det gode omdømme, som »Asparago di Badoere« har.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til ministeriet for landbrug, fødevarer og skovbrugs hjemmeside (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.